ხოსპიოს ეკლესია
ხოსპიოს ეკლესია — X საუკუნის ქართული ხუროთმოძღვრების ძეგლი საქართველოში, ახალქალაქის მუნიციპალიტეტის სოფელ ხოსპიოში მდინარე ფარავნის მარცხენა ნაპირას. ეკლესია დარბაზულია. ტაძარი ნაგებია ნათალი სხვადასხვა ფერის ბაზალტის კვადრებით. დგას ერთსაფეხურიან ცოკოლზე. აღმოსავლეთიდან მიმჯდარია მიწის ფერდობზე. კედლები სადაა და მოკლებულია ყოველგვარ ორნამენტს. აღმოსავლეთით ნახევარწრიული აბსიდია, რომლის ღერძზე გარეთკენ შევიწროვებული თაღოვანი სარკმელია. მის ორივე მხარეს სწორკუთხა ნიშები და სამალავებია. კონქი მხრებზე გადასულ თაღს ერყდნობა. საკურთხეველი მოგვიანებით ერთი საფეხურითაა ამაღლებული. კედლებს დაბლა საფეხური შემოუყვება. გრძივი კედლების შუაში ორსაფეხურიანი წყვილი პილასტრია. ასეთივე ნახევარპილასტრებია დასავლეთი კედლის კიდეებშიც. პილასტრების ზედა საფეხურიდან კამარის საბჯენი თაღები გადადის, ქვედა საფეხურიდან კი დეკორატიული თაღებია გაკეთებული. დროთა განმავლობაში ძეგლი საგრძნობლად დაზიანებულა: ჩაქცეულა კამაროვანი გადახურვა, ჩრდილოეთის კედელი გადახრილა პირვანდელი, ვერტიკალური მდგომარეობიდან, რის შედეგადაც შეუღლების კვანძში გაჩენილა 20 სმ-ის სიგანის ნაპრალი. გასული საუკუნის ბოლო მეოთხედში ძეგლს ჩაუტარდა რესტავრაცია და ძეგლს დაუბრუნდა პირვანდელი არქიტექტურული იერი. 2006 წლის 7 ნოემბერს, საქართველოს პრეზიდენტის ბრძანებულების მიხედვით ეროვნული მნიშვნელობის კატეგორიის ძეგლის სტატუსი მიენიჭა.